Puolustusministeriö

Lausuntopyyntö FI.PLM.2017-4279

Sisäministeriön lausunto; HE laiksi henkilötietojen käsittelystä Puolustusvoimissa sekä eräiden siihen liittyvien lakien muuttamisesta

Puolustusministeriö on pyytänyt sisäministeriöltä lausuntoa luonnoksesta hallituksen esitykseksi laiksi henkilötietojen käsittelystä Puolustusvoimissa sekä eräiden siihen liittyvien lakien muuttamisesta sisäministeriön lausunnon laatimista varten. Sisäministeriö toteaa lausuntonaan luonnoksesta seuraavaa.

Yleiset kommentit lakiluonnoksesta

Sisäministeriö pitää kannatettavana Puolustusvoimien suorittamaa henkilötietojen käsittelyä koskevien säännösten keskittämistä ehdotetulla tavalla uuteen henkilötietojen käsittelystä Puolustusvoimissa annettavaan lakiin sekä sotilastiedustelua koskevien tehtävien hoitamiseksi tapahtuvan henkilötietojen käsittelyn nostamista henkilötietojen käsittelyä koskevan erityislainsäädännön piiriin.

Sisäministeriön rajavartio-osasto on osallistunut Rajavartiolaitoksen hallinnonalan edustajana hallituksen esitystä valmistelleen työryhmän työskentelyyn, ja sen esittämät näkemykset on otettu pääosin huomioon. Sisäministeriö pitää lähtökohtaisesti perusteltuna puolustusvoimien henkilötietojen käsittelyä koskevien säännösten kokoamista yhteen lakiin, mutta esittää jäljempänä eräitä asiaan liittyviä huomioita.

Sisäministeriö näkee tarkoituksenmukaisena teknisiä tietojärjestelmiä koskevista säännöksistä luopumisen esityksessä ehdotetulla tavalla. Sisäministeriöllä ei ole huomautettavaa myöskään lakiehdotuksessa valitusta rekisteri­perusteisesta sääntelytekniikasta. Kuten esityksen toteuttamisvaihtoehtoja koskevassa osiossa (s. 18) todetaan, rekisteriperusteinen ja käyttötarkoitus­perusteinen sääntely eivät välttämättä tosiasiallisesti eroa merkittävästi toisistaan. Henkilötietojen käsittelyä koskevalta lainsäädännöltä edellytetty tarkkarajaisuus sekä lain soveltajan kannalta olennainen selkeys on sisäministeriön näkemyksen mukaan kuitenkin mahdollista saavuttaa myös käsittelytarkoituksiin perustuvalla sääntelyllä.

Yleisenä huomiona sisäministeriö haluaa lisäksi nostaa esiin tarpeen säännellä turvallisuus­viranomaisten tehtävien suorittamiseksi tapahtuvaa henkilötietojen käsittelyä mahdollisimman yhdenmukaisella tavalla. Yhdenmukaisuuden varmistamiseksi esityksen jatkovalmistelu toivotaan tehtäväksi tiiviissä yhteistyössä muiden turvallisuusviranomaisten ja muiden käynnissä olevien henkilötietojen käsittelyä koskevien uudistushankkeiden kanssa.

1 luku. Yleiset säännökset

Sisäministeriö pitää tarkoituksenmukaisena rikosasioiden tietosuojadirektiivin kansallisen täytäntöönpanolain (lukuun ottamatta lain 7 lukua) soveltamista Puolustusvoimien henkilötietojen käsittelyyn lakiehdotuksessa esitetyllä tavalla. Parhaillaan lausuttavana olevassa ehdotuksessa laiksi henkilötietojen käsittelystä rikosasioissa ja kansallisen turvallisuuden ylläpitämisen yhteydessä kyseistä yleislakia esitetään sovellettavaksi vastaavasti myös poliisin suorittamaan henkilötietojen käsittelyyn, kun tietoja käsitellään kansallisen turvallisuuden suojaamisen yhteydessä.

Esityksen mukaan lakia sovellettaisiin puolustusvoimien suorittamaan ja puolustusvoimien lukuun suoritettavaan henkilötietojen käsittelyyn, jota suoritetaan eräiden puolustusvoimista annetussa laissa (551/2007) säädettyjen tehtävien hoitamiseksi. Sisäministeriö toteaa, että lakiehdotuksen asevelvollisrekisteriä koskeva sääntely sisältää myös Rajavartiolaitoksen aseman asevelvollisrekisterin rekisterinpitäjänä ja käyttäjänä. Sääntely on sinänsä asianmukaista ja tarpeellista, mutta se voidaan nähdä lain soveltamisalan kannalta ristiriitaisena. Sisäministeriön esitys sääntelyn tarkistamisesta tältä osin on esitetty 2 lukua koskevissa kommenteissa.

Yleisesti todetaan, että sisäministeriön rajavartio-osastolla on valmistelussa henkilötietojen käsittelystä rajavartiolaitoksessa annetun lain (579/2005, jäljempänä Rajavartiolaitoksen henkilötietolaki) kokonaisuudistus, jossa otetaan tarvittavin osin huomioon lausuttavana olevassa luonnoksessa esitetty sääntely.

2 luku. Puolustusvoimien henkilörekisterit

*8 ja 9 §*

Aluevalvontaviranomaisia on pyydetty esittämään näkemyksensä siitä, onko aluevalvonnan lupa- ja valvonta-asiain rekisteriä koskevan sääntelyn siirtäminen aluevalvontalaista tähän lakiin perusteltua.

Ehdotettua siirtoa perustellaan sillä, että tarkoituksena on koota kaikki puolustusvoimien henkilörekistereitä koskeva sääntely yhteen lakiin. Vaikka tavoite on sinänsä lähtökohtaisesti kannatettava, on huomattava, että aluevalvontalakiin jäisi kuitenkin eräitä henkilötietojen käsittelyä koskevia säännöksiä. Näitä ovat ainakin säännökset teknisestä valvonnasta (30 §), aluevalvonnan tilannekuvasta (30 a §) ja salassa pidettävien tietojen luovuttamisesta aluevalvontaa suorittavien toimijoiden kesken (37 §).

Aluevalvontalaki on useaa viranomaista koskeva laki, jossa säädetään sekä aluevalvonnan toimivaltuuksista että aluevalvontaan liittyvästä henkilötietojen käsittelystä. Rajavartiolaitos on yksi aluevalvontaviranomaisista ja soveltaa esimerkiksi lain 30 ja 37 §:ää suoraan omassa toiminnassaan, eikä samoista asioista säädetä erikseen Rajavartiolaitoksen henkilötietolaissa. Sisäministeriö esittää tämän vuoksi harkittavaksi, että kaikki aluevalvontaa koskevat säännökset säilytettäisiin aluevalvontalaissa.

*13 §:n 2 momentti ja 15 §:n 2 momentti*

Sisäministeriö pitää ehdotettua merkityksellisyyden arviointia koskevaa sääntelyä perusteltuna. Myös meneillään olevassa poliisin henkilötietolain uudistushankkeessa on arvioitu tarpeelliseksi nostaa henkilötietojen tarpeellisuuden arvioimiseksi vaadittava henkilötietojen käsittely lakitasoisen sääntelyn piiriin.

*Muut kommentit sotilastiedustelurekisterin ja turvallisuustietorekisterin tietosisällön sääntelystä.*

Kuten esityksen perusteluissa todetaan, puolustusvoimien harjoittamasta sotilastiedustelusta ja sen yhteydessä suoritettavasta henkilötietojen käsittelystä ei ole tällä hetkellä lainkaan voimassa olevaa sääntelyä. Koska sotilastiedustelu kuuluu puolustusvoimien lakisääteisiin tehtäviin, sisäministeriö yhtyy näkemykseen siitä, että sotilastiedusteluun liittyvien henkilötietojen käsittelystä on tarpeen säätää lailla. Sisäministeriö toteaa, että myös Rajavartiolaitoksella on merkittävä asema sotilastiedustelussa. Sotilastiedustelu kuuluu myös Rajavartiolaitoksen lakisääteisiin tehtäviin osana rajavartiolain (578/2005) 25 §:n 1 momentissa säädettyä sotilaallisen maanpuolustuksen tehtävää sekä aluevalvontalaissa tarkoitettua alueellisen koskemattomuuden valvontaa ja turvaamista. Sisäministeriöllä ei ole huomautettavaa sotilastiedustelurekisterin tietosisältöön.

13 §:n 1 momentin 13 ja 14 kohdan sekä 15 §:n 1 momentin 13 ja 14 kohdan osalta on syytä vielä harkita, onko niistä säätäminen tarpeen tässä laissa. Tiedon­hankintakeinoista säädetään toisessa laissa, jossa säädetään erikseen niiden avulla hankittujen tietojen säilyttämisestä ja hävittämisestä. Tiedonhankintakeinojen käyttö ei ole sellaisenaan henkilötietojen käsittelyä, joten niistä säätäminen tässä yhteydessä voi luoda sekaannuksen niiden valvontaa koskien. Erityisesti tiedustelumenetelmiä ja niiden käyttöä valvomaan tullaan mahdollisesti asettamaan ulkoinen valvoja eli tiedusteluvaltuutettu. Tämän lain mukaista henkilötietojen käsittelyä valvoo sen sijaan Tietosuojavirasto. Vaikka toimivaltuuksilla saatuja tietoja tosiasiassa säilytettäisiin rekisterissä, ei niistä ole sisäministeriön näkemyksen mukaan välttämätöntä säätää rekisterisääntelyn yhteydessä, koska kyseessä olevat tietosisällöt liittyvät kuitenkin sotilastiedustelurekisterin käyttötarkoitukseen. Mikäli kuitenkin ehdotettuun sääntelyratkaisuun päädytään, on syytä pohtia tarkasti, miten säätäminen suhteutuu sotilastiedustelussa säädettäväksi ehdotettavaan tietojen käsittelyyn.

*Muut kommentit 2 luvusta*

Ehdotettu 11 §:n 2 momentti mahdollistaisi rikoksen asianosaisen fyysisiin ominai­suuksiin perustuvien tuntomerkkitietojen tallettamisen sotilasoikeuden­hoito­rekisteriin myös muista kuin rikoksesta epäillystä. Kuten pykälän yksityiskohtaisissa perusteluissa (s. 32) todetaan, rikoksen esitutkinnassa voi olla tarpeellista käsitellä muun muassa sormenjälkiä ja henkilökuvia ja ne on tällöin voitava myös tallettaa rekisteriin. Sisäministeriö kiinnittää kuitenkin huomiota siihen, että pakkokeinolaki mahdollistaa ainoastaan rikoksesta epäillyn (ei muiden asianosaisten) henkilö­tuntomerkkien säilyttämisen ja rekisteröimisen. Lakiehdotuksen perusteluiden pohjalta jää myös epäselväksi, mikä olisi tuntomerkkien tallettamista koskevan säännöksen suhde poliisin henkilötietolain sääntelyyn, jonka mukaan Puolustus­voimat, rajavartiolaitos ja Tulli tallettavat tuntomerkkitietoja ja muita esitutkintaan liittyviä tietoja poliisin henkilörekistereihin. Sisäministeriön näkemyksen mukaan jatkovalmistelussa onkin syytä selventää poliisin rekistereihin talletettavien tuntomerkki- ja muiden tietojen suhdetta sotilasoikeuden­hoitorekisteriin talletettaviin tietoihin, joiden rekisterinpitäjänä toimisi Puolustusvoimat.

Jatkovalmistelun aikana on syytä arvioida tarkemmin myös merkityksellisyyden arviointia ja muiden rekisterien tietosisältöä koskevien säännösten yhdenmukaisuutta poliisin henkilötietolain kanssa.

*Asevelvollisrekisteri*

Asevelvollisrekisteriä koskeva sääntely siirrettäisiin asevelvollisuuslaista ehdotettavaan uuteen lakiin. Sisäministeriö pitää tärkeänä, että siirrosta huolimatta rekisterin käyttöperiaatteet ja -menettelyt Rajavartiolaitoksen osalta säilyvät ennallaan.

Rajavartiolaitos kouluttaa asevelvollisia ja vapaaehtoiseen asepalvelukseen otettuja naisia ja käsittelee siinä tarkoituksessa asevelvollisiin liittyviä henkilötietoja. Rajavartiolaitos käyttää asevelvollisrekisteriä lisäksi oman henkilöstönsä tietojen ylläpitoon sekä esimerkiksi kertausharjoitusten järjestämiseen. Tässä tarkoituksessa Rajavartiolaitos voi käsitellä myös puolustusvoimien henkilökuntaan kuuluvien tietoja.

Asevelvollisuuslain (1438/2007) 92 §:n mukaan asevelvollisrekisterin rekisterinpitäjiä ovat pääesikunta, puolustushaaran esikunta ja aluetoimisto toimialueellaan sekä joukko-osasto sen palveluksessa olevien osalta. Rajavartiolaitoksen hallinnosta annetun lain (577/2005) 30 §:n mukaan palveluun Rajavartiolaitoksessa sovelletaan soveltuvin osin, mitä palvelusta puolustusvoimista säädetään. Asevelvollisrekisterin näkökulmasta tämä tarkoittaa sitä, että Rajavartiolaitoksen osalta rekisterinpitäjiä ovat Rajavartiolaitoksen esikunta (puolustushaaran esikunta) ja Rajavartiolaitoksen hallintoyksiköt (joukko-osasto). Sisäministeriö esittää, että hallituksen esityksen perusteluissa kuvattaisiin tarkemmin Rajavartiolaitoksen nykyistä asemaa asevelvollisrekisterin rekisterinpitäjänä ja käyttäjänä.

Ehdotettavassa uudessa sääntelyssä Puolustusvoimien osalta rekisterinpitäjänä olisi vastedes Pääesikunta. Rajavartiolaitoksen osalta lakiluonnoksen 3 §:n 3 momentissa säädettäisiin, että Rajavartiolaitoksen esikunta toimii asevelvollisrekisterin rekisterinpitäjänä siltä osin, kun se käsittelee 4 ja 5 §:n mukaisesti henkilötietoja Rajavartiolaitoksen laissa säädettyjen tehtävien hoitamista varten. Esityksen keskeiset ehdotukset -kohdassa puolestaan todetaan, että kyse on puolustusvoimien ja Rajavartiolaitoksen yhteisrekisteristä, jonka rekisterinpidon vastuunjako puolustusvoimien ja Rajavartiolaitoksen kesken vastaisi nykytilaa.

Sisäministeriö pitää sääntelyn peruslähtökohtaa sinänsä asianmukaisena, mutta näkee tulkinnanvaraisena sen, onko kyse varsinaisesta yhteisrekisteristä EU:n tietosuojasääntelyssä tarkoitetulla tavalla. Sisäministeriö pitää tarkoituksenmukaisena, että asiaa ei nimenomaisesti korostettaisi hallituksen esityksessä, vaan rekisterinpidon käytännön järjestelyistä ja teknisestä toteutuksesta sovittaisiin tarkemmin puolustusvoimien ja Rajavartiolaitoksen kesken. Rajavartiolaitoksessa ei ole myöskään vielä lopullisesti päätetty sitä, millä tahoilla eri rekisterien rekisterinpito on. Nämä seikat sekä ehdotetun lain soveltamisala huomioon ottaen sisäministeriö katsoo, että asevelvollisrekisterisäännöksessä tarkoitettujen tietojen käsittelystä Rajavartiolaitoksessa olisi tarkoituksenmukaisempaa säätää Rajavartiolaitoksen omassa henkilötietolaissa.

Edellä mainitun johdosta sisäministeriö esittää, että 3 §:n 3 momentin viimeinen lause sekä 5 §:n 1 momentin 3 kohdan maininta Rajavartiolaitoksen palveluksessa olevien henkilötietojen tallettamisesta asevelvollisrekisteriin poistetaan. Rajavartiolaitoksen henkilötietolakiin sisällytettäisiin vastaavasti asiaa koskeva täsmällinen sääntely. Sisäministeriö pitää kuitenkin asianmukaisena, että laissa tai ainakin esityksen perusteluissa selvennettäisiin Rajavartiolaitoksen asema asevelvollisten henkilötietojen rekisterinpitäjänä omalta osaltaan esimerkiksi seuraavasti: "Asevelvollisten henkilötietojen käsittelystä Rajavartiolaitoksen lakisääteisten tehtävien suorittamiseksi säädetään henkilötietojen käsittelystä Rajavartiolaitoksessa annetussa laissa ( / )."

Mikäli edellä ehdotettua ei ole mahdollista aikataulusyistä yhteen sovittaa säädöshankkeissa, sisäministeriö esittää lausunnolla olevan sääntelyn säilyttämistä lakiehdotuksessa ja asian myöhempää korjaamista Rajavartiolaitoksen henkilötietolakihankkeessa.

Sisäministeriö toteaa myös, että mikäli esityksen jatkovalmistelun yhteydessä katsottaisiin kyseessä olevan puolustusvoimien ja Rajavartiolaitoksen yhteisrekisteri, siitä olisi perusteltua säätää laissa, joka soveltamisalansa puolesta koskee kumpaakin viranomaista.

Sotilasoikeudenhoitorekisteri

Sisäministeriö toteaa, että Rajavartiolaitoksen henkilötietolaissa säädetään vastaavien tietojen käsittelystä Rajavartiolaitoksessa. Sisäministeriön hankkeessa tehdään tarvittavat tarkistukset, jotta puolustusvoimien ja Rajavartiolaitoksen sääntely asiassa on yhdenmukaista.

3 luku. Henkilötietojen käsittely

*17 §. Henkilötietojen käsittely muuhun kuin niiden alkuperäiseen keräämis- ja tallettamistarkoitukseen*

Sisäministeriö pitää kannatettavana siirtymistä nykyisistä Puolustusvoimien sisäisiä henkilö­tietojen luovutuksia koskevista säännöksistä sääntelyyn, joka koskee henkilötietojen käsittelyä muuhun kuin niiden alkuperäiseen keräämis- ja tallettamis­tarkoitukseen. Vastaava sääntelyratkaisu on arvioitu tarkoituksen­mukaiseksi myös meneillään olevassa poliisin henkilötietolain uudistushankkeessa. Sisäministeriö nostaa kuitenkin esiin huomion, että rikoksen ennalta ehkäisemisen, paljastamisen ja selvittämisen osalta ehdotettu 17 § ei rajoita tietojen jatkokäyttöä voimassa olevaa poliisin henkilötietolain 16 §:ää vastaavasti vankeusuhkaisiin rikoksiin. Kuten perusteluissa (s. 37) todetaan, laajat tiedonsaantioikeudet ja mahdollisuudet käsitellä henkilötietoja ovat välttämättömiä esitutkintatehtävien tehokkaan hoitamisen kannalta. Jatkovalmistelussa on sisäministeriön näkemyksen mukaan hyvä arvioida tarkemmin sääntelyn yhdenmukaisuutta poliisia koskevan sääntelyn kanssa ja varmistaa kaikille esitutkintaviranomaisille toiminnan kannalta tarkoituksenmukaiset, yhteneväiset mahdollisuudet henkilötietojen käsittelyyn.

*18 §. Yksittäiseen tehtävään liittymättömien tietojen käsittely.*

Sisäministeriö pitää perusteltuna yksittäiseen tehtävään liittymättömien tietojen käsittelyä koskevien säännösten sisällyttämistä ehdotettuun lakiin. Myös yksittäiseen tehtävään liittymättömien tietojen käsittelyä koskevan sääntelyn yhdenmukaisuutta muita turvallisuusviranomaisia koskevan sääntelyn kanssa on sisäministeriön näkemyksen mukaan hyvä arvioida jatkovalmistelussa yhteistyössä muiden meneillään olevien lakihankkeiden kanssa.

*Muut kommentit 3 luvusta*

Asevelvollisten käyttöoikeus puolustusvoimien henkilörekistereihin

Esityksessä ehdotetaan, että puolustusvoimat saisi erityisestä syystä antaa asevelvollisuuslain nojalla palvelustaan suorittavalle käyttöoikeuden puolustusvoimien henkilörekisteriin, esimerkiksi asevelvollisrekisteriin. Sisäministeriö toteaa, että ehdotettu säännös ei koskisi Rajavartiolaitoksen rekisterinpidossa olevia tietoja. Tämä seikka on tarpeen ottaa huomioon myös pääsyn teknisessä toteutuksessa.

4 luku. Henkilötietojen luovuttaminen ja tiedonsaantioikeudet

*Yleiset kommentit henkilötietojen luovuttamista ja tiedonsaantia koskevan sääntelyn rakenteesta*

Sisäministeriöllä ei ole huomautettavaa sääntelyn rakenteesta. Sisäministeriö toteaa kuitenkin, että puolustusvoimien tiedonsaantioikeuksia koskevia pykäläluonnoksia (29–31 §) on perusteltu varsin niukasti. Perusteluista ei esimerkiksi selviä, miksi mitäkin tietoa tarvitaan kyseisessä tehtävässä ja ovatko tiedonsaantioikeudet joiltakin osin tai kokonaan jo voimassa olevaa lainsäädäntöä.

*26 ja 27 §: Henkilötietojen luovuttaminen toiselle valtiolle tai kansainväliselle järjestölle.*

Lakiluonnoksen 26 §:ssä säädettäisiin muun muassa asevelvollisrekisterin tietojen luovuttamisesta toiselle valtiolle tai kansainväliselle järjestölle. Sisäministeriö toteaa, että siltä osin kuin kyse on Rajavartiolaitoksen rekisterinpidossa olevista asevelvollisten henkilötiedoista, luovutusoikeudesta päättää Rajavartiolaitos. Puolustusvoimien oikeudesta saada tietoja Rajavartiolaitoksen henkilörekistereistä säädetään Rajavartiolaitoksen henkilötietolaissa, mutta tietojen mahdollisesta eteenpäin luovuttamisesta tulee sopia erikseen Rajavartiolaitoksen rekisterinpitäjän kanssa. Sisäministeriö nostaa kuitenkin esiin, että 27 §:ää vastaava sääntely ei soveltuisi siviilitiedustelun kansainväliseen yhteistyöhön. Suojelupoliisin keskeisimpiin tehtäviin kuuluu kansainvälinen yhteistyö muiden tiedustelu- ja turvallisuuspalveluiden kanssa. Tietoja luovutetaan ja vastaanotetaan kansallisen turvallisuuden suojaamiseksi eli tiedonvaihto rajoittuu suojelupoliisin tehtävän suorittamiseen. Parhaillaan käynnissä olevassa poliisin henkilötietolain kokonaisuudistuksessa ei ole arvioitu tarkoituksenmukaiseksi säätää suojelupoliisin tietojen luovuttamiselle muita rajoituksia kuin se, että tiedonluovutuksen pitää liittyä suojelupoliisin tehtävään. Ehdotetun 27 §:n kaltainen säännös siviilitiedustelussa voisi vaarantaa ja estää tehtävän, jonka vuoksi henkilötietojen käsittelystä on säädetty.

*Muut kommentit 4 luvusta*

Sisäministeriö kiinnittää huomiota myös 31 §:ssä ehdotettuun Puolustusvoimien oikeuteen saada lentoliikenteen matkustajatietoja lentoliikenteen harjoittajalta. Tiedonsaantioikeuden tarve ja perusteet olisi jatkovalmistelussa syytä kuvata katta­vammin pykälän perusteluissa. Samassa yhteydessä olisi tarkoituksenmukaista kuvata myös ehdotetun tiedonsaantioikeuden suhde PNR-direktiivin ja sen kansal­lisen täytäntöönpanolain nojalla tapahtuvaan matkustajatietojen käsittelyyn muissa turvallisuusviranomaisissa.

Rajavartiolaitoksen tiedonsaantioikeus puolustusvoimien henkilörekistereistä

Lakiluonnoksen 24 §:ssä säädetään puolustusvoimien oikeudesta luovuttaa henkilörekisteriensä tietoja teknisen käyttöyhteyden avulla. Sisäministeriö esittää, että 24 §:n 1 momentin 1 kohtaan lisätään uusi säännös, jonka mukaan puolustusvoimat voi luovuttaa teknisen käyttöyhteyden avulla henkilötietoja Rajavartiolaitokselle myös sotilastiedustelutehtävää varten. Kuten edellä on todettu, sotilastiedustelu kuuluu myös Rajavartiolaitoksen lakisääteisiin tehtäviin.

Rajavartiolaitoksen oikeus tallettaa tietoja puolustusvoimien rekistereihin

Lakiluonnoksen 32 §:ssä säädettäisiin muiden viranomaisten oikeudesta tallettaa tietoja suorakäyttöisesti puolustusvoimien henkilörekistereihin. Rajavartiolaitoksen osalta sääntelyssä on asianmukaisesti huomioitu asevelvollisrekisteri sekä sellaisten tietojen tallettaminen, jotka ovat tarpeen palvelukseen määräämistä, sotilastiedustelutehtävien suorittamista tai rikosten ennalta estämis- tai paljastamistehtävien suorittamista varten. Sisäministeriö toteaa, että asevelvollisrekisterin osalta kyse olisi Pääesikunnan rekisterinpidossa olevista tiedoista. Säännös on tarpeellinen, koska Rajavartiolaitos käsittelee satunnaisesti jo nykyisin asevelvollisrekisterissä puolustusvoimien henkilöstöön liittyviä tietoja esimerkiksi kertausharjoitusten yhteydessä. Teknisenä huomiona todetaan, että pykälän perustelut puuttuvat vielä esityksestä.

Lentoliikenteen matkustajatiedot

Lakiehdotuksen 31 §:n 2 momentin mukaan lentoliikenteen harjoittajan olisi toimitettava Puolustusvoimille tämän pyynnöstä lentoliikenteen matkustajatiedot. Säännöksestä jää epäselväksi, missä tarkoituksessa tietoja olisi puolustusvoimille toimitettava ja olisiko tietojen luovutus säännönmukaista ja massamaista. Tiedonsaantioikeus vaikuttaa voimassa olevaan lainsäädäntöön nähden uudelta, mutta sitä ei ole perusteltu lainkaan. Perusteluissa tulisi arvioida myös ehdotetun sääntelyn suhdetta PNR-direktiiviin (2016/681/EU) ja API-direktiiviin (2004/82/EY), jotka velvoittavat lentoliikenteen harjoittajia toimittamaan matkustajatietoja matkustajatietoyksikölle ja rajatarkastusviranomaisille.

5 luku. Henkilötietojen poistaminen Puolustusvoimien henkilörekistereistä

Sisäministeriö nostaa esiin tarpeen sovittaa myös henkilötietojen poistamista koskevat säännökset yhteen poliisia koskevan sääntelyn kanssa erityisesti esitutkintaa koskevien tietojen osalta. Toisistaan poikkeavat tietojen säilytysajat olisivat ongelmallisia viranomaisten toiminnassa etenkin siltä osin kuin henkilötietoja käsitellään samoissa tietojärjestelmissä poliisin tietojen kanssa.

Liitelait

Kommentit puolustusvoimista annetun lain tiedonsaantia koskevasta 17 §:stä

Lakiin lisättäisiin puolustusvoimille yleinen oikeus saada viranomaiselta, julkista tehtävää hoitamaan asetetulta yhteisöltä ja yksityiseltä laissa säädetyn tehtävän suorittamiseksi tarpeelliset tiedot ja asiakirjat maksutta ja salassapitovelvollisuuden estämättä, jollei sellaisen tiedon tai asiakirjan antamista puolustusvoimille ole laissa kielletty tai rajoitettu. Sisäministeriön näkemyksen mukaan yleinen tiedonsaantioikeussäännös on sinänsä perusteltu, mutta ehdotettu sanamuoto vaikuttaa melko väljältä. Sääntely poikkeaisi erityisesti yksityisiltä tahoilta saatavien tietojen osalta merkittävästi siitä, mitä vastaavasta asiasta on säädetty poliisilaissa (872/2011) ja Rajavartiolaitoksen henkilötietolaissa. Kyseisissä laeissa tietoja on oikeus saada vain rikosten ennalta estämiseksi tai selvittämiseksi taikka jos tärkeä yleinen tai yksityinen etu sitä vaatii. Tiedonsaantioikeus on lisäksi kytketty tietyntasoisen virkamiehen pyyntöön ja sääntely on muiltakin osin yksityiskohtaisempaa. Jatkovalmistelussa olisikin tarpeen arvioida, onko ehdotettua sääntelyä syytä tältä osin täsmentää.

*Muut kommentit liitelaeista*

DNA-näytteiden ottaminen

Asevelvollisuuslakiin ehdotetaan lisättäväksi puolustusvoimille toimivaltuus DNA-näytteen ottamiseen asevelvolliselta tai vapaaehtoiseen asepalvelukseen otetulta. Sisäministeriö katsoo, että säännöstä on tulkittava niin, että se oikeuttaisi puolustusvoimat ottamaan DNA-näytteen myös Rajavartiolaitoksen asevelvollisista. Sisäministeriö pitää toimivaltuutta asianmukaisena ja tarpeellisena.

Hallituksen esityksen perustelut

*Kommentit yleisperusteluihin*

Esityksen taloudellisia vaikutuksia ei ole arvioitu yleisperusteluissa, koska taloudel­liset vaikutukset aiheutuvat esityksen mukaan pääosin ehdotetusta henkilötietojen käsittelystä rikosasioissa ja kansallisen turvallisuuden ylläpitämisen yhteydessä annettavasta laista sekä osittain yleisestä tietosuoja-asetuksesta. Sisäministeriö nostaa esiin, että kustannusvaikutuksia voi aiheutua myös kansallisten lainsäädäntö­ratkaisujen toteuttamiseksi tarvittavista tietojärjestelmämuutoksista, mikäli samoissa järjestelmissä tapahtuvaa henkilötietojen käsittelyä säännellään eri tavoin poliisin ja Puolustusvoimien osalta.

*Kommentit yksityiskohtaisiin perusteluihin*

Edellä mainitulla tavalla sisäministeriö esittää, että Rajavartiolaitoksen asemaa asevelvollisrekisterin rekisterinpitäjänä ja käyttäjänä selostettaisiin esityksessä tarkemmin.

Muuta

Lisätietoja sisäministeriön lausunnosta antaa poliisin toimialan osalta ylitarkastaja Suvi Pato-Oja ([etunimi.sukunimi@intermin.fi](mailto:etunimi.sukunimi@intermin.fi) ja Rajavartiolaitoksen toimialan osalta rajavartioylitarkastaja Anne Ihanus ([etunimi.sukunimi@raja.fi](mailto:etunimi.sukunimi@raja.fi)).

Kansliapäällikkö Päivi Nerg

Erityisasiantuntija Hanne Huvila

Asiakirja on sähköisesti allekirjoitettu asianhallintajärjestelmässä. Sisäministeriö 22.11.2017 klo 07:51. Allekirjoituksen oikeellisuuden voi todentaa kirjaamosta.

|  |  |
| --- | --- |
| Tiedoksi | Sisäministeri Risikko  Erityisavustajat Rytilä ja Salo  Ylitarkastaja Pato-Oja |